O explozie s-a produs, vineri, la Rafinăria Petromidia, iar autorităţile au activat Planul Roşu de Intervenţie.
Potrivit Inspectoratului pentru Situaţii de Urgenţă (ISU) "Dobrogea", explozia nu a fost urmată de incendiu, la faţa locului intervenind mai multe echipaje.
"A fost activat Planul Roşu de Intervenţie la ora 8,40. Din primele intervenţii este vorba de o explozie neurmată de incendiu. Misiunea este în dinamică", a informat ISU.
Salvatorii intervin cu şase maşini de stingere, două autoscări şi trei ambulanţe SMURD, în sprijin deplasându-se şi alte echipaje.
Inspectoratul pentru Situaţii de Urgenţă Bucureşti-Ilfov a trimis la Rafinăria Petromidia o autospecială de transport roboţi, informează IGSU.
De asemenea, în sprijinul echipajelor de pompieri de la faţa locului au mai fost trimise patru maşini de stingere – două de la ISU Ialomiţa şi două de la ISU Călăraşi.
Urmărește România Liberă pe X, Facebook și Google News!